C 341/12
RO
Jurnalul Oficial al Uniunii Europene
6.9.2022
Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei (2022/C 341/06)
Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).
COMUNICARE A UNEI MODIFICĂRI STANDARD CARE VIZEAZĂ DOCUMENTUL UNIC „Priorat/Priorato” PDO-ES-A1560-AM03 Data comunicării: 10.6.2022
DESCRIEREA ȘI MOTIVELE MODIFICĂRII APROBATE 1.
Adăugarea unor noi unități geografice mai mici DESCRIERE: Au fost adăugate o serie de noi unități geografice mai mici (locații și plantații viticole).
Această modificare vizează secțiunea 4.2 din caietul de sarcini, prin adăugarea literelor (b) și (c).
Cu toate acestea, nu afectează documentul unic.
Este o modificare standard, deoarece nu corespunde niciunuia dintre tipurile enumerate la articolul 14 alineatul (1) din Regulamentul delegat (UE) 2019/33 al Comisiei din 17 octombrie 2018.
MOTIVE: Pe lângă unitățile geografice mai mici recunoscute în prezent în caietul de sarcini, Consiliul de reglementare al DOP „Priorat” a depus eforturi pentru a identifica denumirile locațiilor din arealul DOP care sunt incluse în cadastru și/sau în hărțile oficiale, pentru a menține și a promova toponimele din areal.
În acest context, Consiliul de reglementare a utilizat hărți actuale și vechi, precum și documente cadastrale pentru a întocmi și a aproba o listă a locațiilor din arealul DOP „Priorat”, cu scopul de a se asigura că locațiile sunt „bine delimitate” prin intermediul hărților și prin precizarea poligoanelor și parcelelor cadastrale corespunzătoare, în conformitate cu articolul 55 din Regulamentul (UE) 2019/33.
S-a observat, de asemenea, faptul că, la o scară și mai mică, anumite plantații viticole primesc, de asemenea, propriile denumiri specifice, ceea ce permite identificarea lor.
În vederea identificării unor plantații viticole care au propriul toponim sau propria denumire tradițională, Consiliul de reglementare trebuie să le fi înscris în Registrul viticultorilor.
În conformitate cu articolul 20 alineatul (2) din Regulamentul privind DOP „Priorat” (Ordonanța Guvernului Cataloniei ARP 188/2006 din 18 aprilie 2006), registrul trebuie să cuprindă, printre altele: „[...] denumirea plantației viticole, locația și localitatea în care se află parcela viticolă, suprafața de producție, detaliile poligonului și ale parcelelor din registrul vitivinicol catalan [Registro vitivinícola de Cataluña], soiul sau soiurile de struguri cultivate și orice informație necesară pentru clasificarea și localizarea exactă a plantației în cauză”.
Denumirile care desemnează locațiile dintr-o zonă (parte a unei localități) au atât o funcție tehnică, cât și una culturală: tehnică, deoarece identifică locurile din punct de vedere geografic, și culturală, deoarece transmit informații despre cultura, limba sau obiceiurile celor care le-au numit.
În acest context, toponimele constituie un patrimoniu colectiv, care ar trebui protejat ca parte a patrimoniului lingvistic și cultural al unei zone.
(1) JO L 9, 11.1.2019, p. 2.